สวัสดีครับคุณ ตอนนี้ผมมีอายุ 21 ปี มีเพศกำเนิดเป็นเพศหญิง แต่เป็นผู้ชายข้ามเพศครับ ผมอยากฉีดฮอร์โมนเพศชายเพราะรู้สึกต้องการมีรูปลักษณ์ภายนอกเหมือนเพศชาย โดยเฉพาะอย่างยิ่งแขน (เพราะตอนนี้ภายนอกก็เหมือนอยู่แล้ว ผมเป็นคนหน้าอกเล็ก จึงไม่ได้ผ่าตัดหน้าอก ส่วนแขนตอนนี้ก็มีกล้ามเนื้ออยู่บ้างเพราะเป็นคนเล่นกีฬา แต่รู้สึกอยากมีมวลกล้ามเนื้อที่เห็นชัดแบบผู้ชาย จึงอยากฉีดฮอร์โมน) แต่เป็นนักร้อง จึงยังต้องใช้เสียงนี้อยู่...อยากทราบว่าเราสามารถฉีดฮอร์โมนในระดับที่สามารถทำให้แขนเรามีมวลกล้ามเนื้อแบบเพศชาย แต่เสียงยังเป็นแบบเดิม ไม่แตก ได้ไหมครับ? (ตอนนี้ผมต้องการแค่จบที่มีรูปลักษณ์ภายนอก (มวลกล้ามเนื้อ) เหมือนเพศชายโดยที่เสียงไม่เปลี่ยน และยังไม่คิดเรื่องผ่าตัดอวัยวะเพศด้วยปัจจัยหลายอย่างครับ) ขอบคุณมากครับ
สวัสดีค่ะ การใช้ฮอร์โมนเพศชายเพื่อหวังผลให้เกิดลักษณะแบบเพศชายนั้น ไม่ควรใช้เอง โดยไม่ได้อยู่ภายใต้การดูแลของแพทย์ เพราะฮอร์โมนเพศชายนั้น อาจจะมีโทษในระยะยาว หากใช้อย่างต่อเนื่องหรือมากเกินไปได้เช่น ภาวะความดันโลหิตสูง โรคตับ อวัยวะเพศผิดปกติ มีบุตรยาก มีอารมณ์ฉุนเฉียวและก้าวร้าวมากขึ้น เป็นต้น นอกจากนี้ ยังเสี่ยงต่อการติดเชื้อที่ผิวหนังจากการใช้เข็มฉีดยาด้วยตนเองอีกด้วย และจะยิ่งมีความเสี่ยงมากขึ้นหากใช้ติดต่อกันเป็นเวลานานดังนั้นแนะนำการปรึกษาแพทย์เช่นแพทย์ด้านต่อมไร้ท่อ เพื่อควบคุมการใช้ฮอร์โมนเพศในระยะยาว หากมีความต้องการที่จะใช้จริงๆ การมีฮอร์โมนเพศชายเข้าไปนั้น จะมีผลต่อหลายๆอวัยวะของร่างกายในเวลาเดียวกัน อาจจะไม่สามารถเลือกได้ ว่าจะทำให้เกิดผลที่อวัยวะใดเป็นหลัก ดังนั้นหากต้องการได้กล้ามเนื้อแบบเพศชาย เสียงก็อาจจะห้าวขึ้นไปด้วยได้ค่ะ